4de beskuldigde vas ná moord op 70-jarige in PE | Netwerk24
Deur Cara-Lee Dorfling 30 Julie 2018 15:48
Ronald Swartz is Maandag as 'n vierde beskuldigde by die saak in Port Elizabeth oor die moord op die 70-jarige elektrisiën Petrus Scholtz gevoeg.
Swartz (24) het Maandag vir die eerste keer vlugtig in die landdroshof op 'n aanklag van moord verskyn.
Ronald Swartz (24) is die jongste verdagte wat vir die moord op Petrus Scholtz (70) in die hof verskyn het. Foto: Verskaf
Kol. Priscilla Naidu, polisiewoordvoerder, het gesê Swartz is Donderdagaand in Noord-Einde in die stad aangekeer.
Christine Russouw (55), haar seun, Wayne (31), en dogter, Chantell (35), is aangekeer 'n dag nadat Scholtz se lyk langs 'n grondpad in die bosse by die Fairview-woonbuurt aangetref is.
Scholtz se hande en voete was vasgebind en plastiek was om sy kop gedraai. Lang snye oor sy kop was ook sigbaar.
Na bewering is Scholtz op die aand van 17 Julie na die Russouw-gesin se huis uitgeroep om 'n elektriese probleem te herstel. Hy is daarna nie weer gesien nie en sy bakkie was skoonveld.
Nadat 'n verbyganger sy lyk die Donderdagoggend langs die pad in die bosse aangetref het, het die polisie sy werkbakkie gevind in Noord-Einde, waar dit glo aan iemand verkoop is.
Christine Russouw (55). Foto: Verskaf
Chantell Russouw (35). Foto: Verskaf
Naidu het gesê Swartz was nie by die verkoop of koop van die bakkie betrokke nie. Sy het geen verdere besonderhede oor sy beweerde betrokkenheid gegee nie.
Volgens haar het leidrade die ondersoekbeamptes na Swartz gelei.
'n Betroubare bron het gesê dat Swartz reeds 'n bekentenis afgelê het.
Hy sal weer Vrydag saam met die Russouw-gesin in die hof verskyn. Die Russouws het ook Maandag vlugtig verskyn.
Wayne is weens 'n besering aan sy hand na 'n staatshospitaal oorgeplaas. Die oorsaak van die besering is nie bekend nie.
Die hof het gehoor dat sy ma en medebeskuldigde gedeeltelik doof is.
Al vier beskuldigdes bly in aanhouding. Die datum waarop hulle om borgtog sal aansoek doen, sal Vrydag vasgestel word.
Meer oor: Petrus Scholtz | Christine Russouw | Wayne Russouw | Chantell Russouw | Kabegapark | Beskuldigde | Moord-Ondersoek | Inhegtenisname